Den mest tåbelige webbutik jeg nogensinde har oplevet. Jeg vælger at købe en række computerdele hos cdon.com for at kunne samle en computer. Det er 8 eller 9 varer i alt. Da cdon.com ekspederer ordren, bliver 3 af varerne annulleret uden varsel og uden information, og cdon.com afslutter ordren med de resterende varer og afsender dem. 

Nu opstår problemet, - fordi jeg har valgt at finansiere købet, det samlede køb, med en rentefri delbetaling og dermed betale gebyret baseret på det samlede køb. Cdon.coms fremgangsmåde betyder at ordren bliver mindre, ordrebeløbet mindre, jeg mangler nogle varer for at kunne samle computeren, men gebyret er stadig det samme - og er nu forholdsmæssigt "dyrere", da gebyret skal holdes op mod det samlede ordrebeløb. Jeg henvender mig til cdon.com, for at få afklaret de 3 annullerede varer - idet jeg forventer at de må kunne tilbyde mig 3 alternative varer på samme ordre og samme delbetalings-aftale. Men nej, det kan ikke lade sig gøre - jeg skal foretage en ny ordre på 3 alternative varer - hvilket betyder ny forsendelse, nyt gebyr, ny delbetalings-aftale m.v. Jeg er målløs over, hvordan jeg som kunde skal straffes med ekstra gebyrer fordi de ikke kan håndtere en "normal" situation hvor 3 varer angiveligt er udsolgte. Alle andre steder jeg har handlet hos før, har henvendt sig inden ordre-afsluttelse for at tilbyde alternative varer eller mulighed for at annullere ordren når de ikke kan levere den samlede ordre og honorere den samlede aftale - forudsætningen hvorpå jeg indgik aftalen om delbetaling m.v.

Da jeg ikke ønsker disse dobbelt-gebyrer, og jeg ikke, med de nuværende varer, kan samle computeren, gør jeg medarbejderen hos cdon.com opmærksom på at jeg derfor gerne vil annullere hele ordren. Medarbejderen bekræfter annulleringen, beder mig om ikke at modtage/afhente varerne således de bliver sendt retur, og noterer samtidig at jeg ikke skal betale gebyr for ikke at modtage/afhente varerne. Medarbejderen hos cdon.com var dog super god til at håndtere situationen, flink, imødekommende og forstående, trods de horrible betingelser han arbejder under. Så super service fra hans side af.

Jeg kan så efterfølgende gå ind og foretage den samme ordre hos cdon.com, med alternativer for de 3 udsolgte varer, men de resterende 5-6 varer de har/havde på lager, og som de allerede har sendt til mig, skal de så fremsende påny igen, mens de først fremsendte 5-6 varer skal returneres - og det er præcis de samme varer. Da jeg ikke ønskede at risikere at stå i samme situation hvis nu en vare var udsolgt i mellemtiden, og jeg igen skulle spilde min tid, vælger jeg dog at handle et andet sted. 

Nu har de 5-6 varer som cdon.com har fremsendt, og som jeg stadig ønsker, stået på posthuset i 16 dage før de bliver returneret og ordren har været annulleret i 18 dage. Cdon.com står nu med en utilfreds kunde der har spildt sin tid, udgift for transport af varer ud til kunden, en liggetid på posthuset på 16 dage og endnu en udgift for transport retur til cdon.com. Her 18 dage efter annulleringen, kommer så den første opkrævning fra collector, som administrerer den rentefri delbetaling. Havde jeg regnet med andet? Nej, faktisk ikke.

Hurra for galskaben - og hvilken tåbe har dog designet cdon.com's webbutik?

Min oplevelse hos cdon.com svarer nogenlunde til at man går ned til autoforhandleren og køber en bil. Forhandleren har dog ikke hjulene på lager, men afslutter alligevel ordren for selve bilen, og opkræver pris og leveringsgebyr. Når man så skal afhente bilen, uden hjul, har man et problem, og beder forhandleren om 4 hjul han så har på lager, så man kan køre bilen hjem. "Så gerne, det er ingen problem - du opretter lige en ny ordre på 4 hjul, og selvfølgelig med nyt leveringsgebyr".

Jeg har ovenikøbet brugt tid på udførligt at forklare situationen, med henblik på at de kan forbedre processen, og som jeg ved er blevet videresendt til en leder hos cdon.com - jeg har intet hørt fra dem. Så jeg antager de har travlt med at sidde og pille næse.

Det er muligt at cdon.com er gode til de simple ting, at sælge cd'ere, så måske de skulle holde sig til det. Men overvej om din indkøbs-situation ligner min (computerdele til at samle en computer), og find så en bedre forhandler. :) God dag. :)